RÅDETS UDTALELSE

af 15. marts 1999

om Spaniens stabilitetsprogram for 1998 - 2002

(1999/C 124/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 1 og 2,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 15. marts 1999 undersøgte Rådet Spaniens stabilitetsprogram, som dækker perioden 1998 - 2002. Rådet konstaterer, at programmet bekræfter den dobbelte strategi, der blev fastlagt i konvergensprogrammet fra april 1997: fremme af en ikke-inflationær beskæftigelsesorienteret vækst gennem budgetkonsolidering og strukturreform. Rådet glæder sig over programmets mål om at vende det offentlige underskud til et overskud på 0,1 % af BNP i 2002, mens bruttogældskovten forventes at falde til 59,3 % af BNP. Rådet konstaterer endvidere med tilfredshed, at programmet bygger på en videreførelse af budgetkonsolideringen, som er baseret på udgiftstilbageholdenhed.

Programmet er baseret på et makroøkonomisk scenario, hvori det antages, at væksten i produktionen falder fra sit nuværende høje niveau (3,8 % i 1998) til tæt på trenden i perioden 2000 - 2002 (3,3 % i gennemsnit). Selv om væksten i produktionen i 1999 kunne være lavere end antaget i programmet, hovedsagelig som følge af den nuværende internationale situation, mener Rådet, at det mellemfristede makroøkonomiske scenario ser realistisk ud. En videreførelse af den fastlagte strategi, baseret på strukturreformer sammen med de stabile monetære rammer under ØMU og en sund budgetkonsolidering, skulle nemlig give den spanske økonomi mulighed for at udvikle sig i overensstemmelse med det mellemfristede makroøkonomiske scenario.

Rådet glæder sig over den spanske budgetstrategi, der hviler på tilbageholdenhed med de primære løbende udgifter, og som giver mulighed for en styrkelse af de offentlige investeringer og en reduktion af skattebyrden. Rentebetalingerne som en andel af BNP forventes at falde moderat, mens de primære løbende udgifter vil tegne sig for størstedelen af tilpasningen. Rådet hilser også den planlagte stigning i de offentlige investeringer velkommen på baggrund af Spaniens behov for at nærme sig det generelle indkomstniveau i EU. Dette vil desuden styrke overholdelsen af den gyldne regel, som Spanien har overholdt siden 1997.

Den underliggende budgetstilling for det tilsigtede overskud på 0,1 % af BNP i 2002 vil under det centrale scenario give tilstrækkelig plads til at forhindre, at underskuddet overskrider tærsklen på 3 % af BNP under en normal konjunkturnedgang, og skulle også give mulighed for en yderligere sikkerhedsmargen i tilfælde af uforudsete begivenheder. Rådet mener derfor, at det mellemfristede budgetmål er i overensstemmelse med bestemmelserne i stabilitets- og vækstpagten. Rådet skal ikke desto mindre gøre opmærksom på, at det langsigtede problem med befolkningens aldring må tages op i nærmeste fremtid, og der vil så blive behov for yderligere reformer. I den forbindelse noterer Rådet sig, at regeringen har givet tilsagn om at tage yderligere skridt i retning af en større rationalisering af socialsikringssystemet.

Den planlagte budgettilpasning skal hovedsagelig foretages af staten, selv om alle offentlige sektorer er berørt af denne indsats på budgetområdet. Socialsikringssystemets finanser forventes at balancere i år 2000. Inden for rammerne af den eksisterende interne stabilitetspagt mellem regionerne og staten skal de lokale myndigheders finanser efter planen være i balance i år 2001. Rådet understreger, at de lokale myndigheders stadig større rolle i de forskellige udgiftskategorier forudsætter, at de nuværende mellemstatslige samordningsmekanismer fortsat fungerer.

Rådet mener, at programmet er i overenstemmelse med Rådets henstilling af 6. juli 1998 om de overordnede retningslinjer for medlemsstaternes og Fællesskabets økonomiske politikker(2). Rådet bemærker med tilfredshed den vægt, der i programmet lægges på strukturpolitikker i ØMU-sammenhæng. Strukturreformerne har nemlig spillet en vigtig rolle med hensyn til at øge den spanske økonomis potentielle output, samtidig med at der fastholdes en forskel i væksten i relation til EU-området på grundlag af lav inflation og høj jobskabelse. Rådet tilskynder derfor den spanske regering til at gennemføre de strukturforanstaltninger, der er planlagt i programmet.

(1) EFT L 209 af 2.8.1997, s. 1.

(2) EFT L 200 af 16.7.1998, s. 34.